text: Nu er dansk-tysk pantaftale definitivt på plads
  10 juni 2015 kl. 18.44
  I dag blev aftalen skrevet under af både danske og tyske politikere.
  Senest 2018 skal der etableres et lovpligtigt pantsystem i grænsehandlen.
  Ifølge Flensborg Avis skrev miljøministrene fra Slesvig-Holsten og Tyskland i dag under på den endelige aftale sammen med den danske miljøminister Kirsten Brosbøl.
  Robert Habeck, der er miljøminister for Slesvig-Holsten, udtaler til avisen, at undtagelsen i grænsebutikkerne har været miljøpolitisk forkert. Derfor vil tyskerne realisere aftalen, så snart der på dansk side er skabt forudsætninger for det.
  Miljøministeriet i Kiel erkender dog, at aftalen ikke gælder i Mecklenburg-Vorpommern. Derfor bliver det fortsat muligt at slippe for panten f.eks. for rejsende med færgen mellem Gedser og Travemünde.
  